ญี่ปุ่นอัดเงินซื้อบอนด์อียูกลบเยนอ่อน
ญี่ปุ่นลุยซื้อพันธบัตรอีเอสเอ็ม 400 ล้านยูโร กูรูชี้หวังกลบกระแสวิจารณ์การกดค่าเงินเยน
2 ก.พ. 2556

ญี่ปุ่นลุยซื้อพันธบัตรอีเอสเอ็ม 400 ล้านยูโร กูรูชี้หวังกลบกระแสวิจารณ์การกดค่าเงินเยน 
รัฐบาลญี่ปุ่น เปิดเผยว่า ได้เข้าประมูลซื้อพันธบัตรจำนวน 10.3% ของพันธบัตรในกองทุนกลไกรักษาเสถียรภาพถาวรยุโรป (อีเอสเอ็ม) ซึ่งเปิดให้ประมูลเมื่อเดือนก่อนซึ่งคิดเป็นมูลค่า 400 ล้านยูโร(ราว 1.63 หมื่นล้านบาท) ความเคลื่อนไหวดังกล่าวถูกมองว่าเป็นความพยายามบ่ายเบี่ยงกระแสวิพากษ์วิจารณ์ต่อการดำเนินนโยบายผ่อนคลายทางการเงินของญี่ปุ่นในสายตาต่างชาติขณะนี้ 
“แผนเข้าซื้อพันธบัตรกองทุนอีเอสเอ็มอาจทำให้กระแสวิจารณ์ต่อการดำเนินนโยบายกดค่าเงินเยนของญี่ปุ่นอ่อนลงได้ชั่วคราว เนื่องจากการเข้าซื้อครั้งนี้จะถูกมองทันทีว่าญี่ปุ่นกำลังช่วยยูโรโซนให้พ้นจากวิกฤตหนี้” ทาคาฮิโระ เซกิโดะ นักวิเคราะห์จากแบงก์ ออฟ โตเกียว มิตซูบิชิ ยูเอฟเจ กล่าว 
การประมูลซื้อพันธบัตรครั้งนี้ มีขึ้นหลังจากที่นายกรัฐมนตรี อังเกลาร์ แมร์เกิล ของเยอรมนี ออกโรงวิพากษ์วิจารณ์ญี่ปุ่นระหว่างการประชุมเวิลด์ อีโคโนมิก ฟอรัม ที่ประเทศสวิตเซอร์แลนด์ เมื่อครั้งที่ผ่านมาว่า มาตรการแทรกแซงธนาคารกลางของญี่ปุ่นเพื่อกดค่าเงินเยนนั้น อาจนำไปสู่สงครามค่าเงินทั่วโลกตามมา
ทั้งนี้ เมื่อช่วงกลางเดือน ม.ค.ที่ผ่านมา ญี่ปุ่นได้เตรียมจัดตั้งกองทุนเพื่อเข้าซื้อหลักทรัพย์ต่างประเทศ โดยแบ่งเป็นการเข้าซื้อพันธบัตรรัฐบาลสหรัฐที่ 5.58 แสนล้านเหรียญสหรัฐ (ราว 16.7 ล้านล้านบาท)